钦定古今图书集成/历象汇编/乾象典/第086卷 > 荆川稗编 > 《露赋》宋·吴淑
## 钦定古今图书集成/历象汇编/乾象典/第086卷 > 荆川稗编 > 《露赋》宋·吴淑

夫露者，盖阴阳之气，神灵之精。沦轩辕之积粹，含天
乳之纯英。承以汉宫之仙掌，擢以魏室之金茎。或感
至孝于赵郡，或表善政于零陵。若夫色媲渥丹，味侔
勺蜜。既号天酒，亦名阴液。取自方诸，饮闻姑射。承木
兰之晓坠，挹吉云之五色。湛湛露斯，匪阳不晞。讵能
缀冕，犹堪饮龟。履怵惕而见礼，行厌浥而闻《诗》。亦有
“其凝如脂，其甘如饴。享遐寿于摇山，零甘液于三危。”
至若盛在囊中，取于云表，既溥博以增海，亦霑濡而润草。若乃被蒹葭之苍苍，零蔓草兮瀼瀼。为瑞既闻
于如雪，因寒常见于为霜。若夫贮之宝器，承之琼爵，
远游始讶于腾蛇，宵警仍闻于白鹤。子胥豫见其霑
衣，少孺假言于捕雀。亦有著水凝素，下地腾文，传美
味于仙丘，识运气于昆仑。尔其毕勒含丹，揭雩布紫。
终阳气而斯凝，应立秋而下委。唱《薤歌》以申哀，宴诸
侯而有礼。嘉零露之溥兮，含滋广被。